Mám česť odvolať sa na rokovanie predstaviteľov našich dvoch vlád, ktoré sa týkalo prítomnosti zložiek ozbrojených síl Slovenskej republiky v Štáte Kuvajt v dôsledku ich nasadenia vládou Slovenskej republiky v Štáte Kuvajt v súlade s relevantnou rezolúciou Bezpečnostnej rady OSN.

Na základe súhlasu vlády Kuvajtu s rozmiestnením týchto síl na území Štátu Kuvajt a berúc do úvahy blízke a dlhotrvajúce väzby medzi vládami oboch krajín, mám česť navrhnúť, aby dohoda týkajúca sa slovenských ozbrojených síl v Kuvajte bola uzavretá za týmto účelom v nasledovnom znení:

1.	Slovenské ozbrojené sily znamenajú každého jednotlivca, kontingent alebo jednotku ozbrojených síl Slovenskej republiky, ktorá je na základe súhlasu vlády Štátu Kuvajt legitímne prítomná na území Kuvajtu a zahŕňa aj všetkých civilných zamestnancov vlády Slovenskej republiky vyslaných do Kuvajtu v súvislosti s touto dohodou.

2.	Slovenské ozbrojené sily budú dodržiavať a rešpektovať zákony, nariadenia, zvyky a tradície Kuvajtu a ich povinnosťou bude nezasahovať do vnútorných záležitostí Kuvajtu.

3.	Príslušníkom slovenských ozbrojených síl udelí Kuvajt na svojom území výhody a imunitu pre administratívny a technický personál v súlade s Viedenskou konvenciou o diplomatických vzťahoch z 18. apríla 1961. 

4.	Dodávatelia,  personál spoločností a  Kuvajťania, ktorí sa zapoja do slovenských ozbrojených síl, podliehajú jurisdikcii Kuvajtu pokiaľ ide o občianske a trestné záležitosti.

5.	a) Každá vláda sa zrieka všetkých nárokov, ktoré má alebo môže mať proti druhej vláde alebo ktorémukoľvek príslušníkovi ozbrojených síl druhej vlády za zranenie (vrátane zranenia končiaceho úmrtím), ktoré utrpí jej personál, alebo za poškodenie alebo stratu jej majetku, ak takéto zranenie, úmrtie, poškodenie alebo strata boli spôsobené konaním alebo zanedbaním zo strany personálu druhej vlády pri vykonávaní služobných povinností vyplývajúcich z tejto dohody. Slovenské ozbrojené sily však odovzdajú zariadenia a stavby Kuvajtu, ktoré mali k dispozícii, v rovnakom stave ako v čase odovzdávania a vykompenzujú všetky škody alebo straty, ktoré by vznikli z ich nesprávneho používania.

b) Vláda Kuvajtu bude riešiť spory v súlade so svojimi zákonmi, nároky tretej strany, ktoré vzniknú na území Kuvajtu kvôli alebo v súvislosti s konaním alebo zanedbaním služobných povinností zo strany vlády Slovenskej republiky alebo hociktorého príslušníka slovenských ozbrojených síl v súvislosti s plnením tejto dohody a ktoré by spôsobilo zranenie, úmrtie, poškodenie alebo stratu, vláda Slovenskej republiky zaplatí riadnu a primeranú kompenzáciu vláde Kuvajtu z hľadiska každého takéhoto nároku.
 
c) Vláda Slovenskej republiky sa bude usilovať pomáhať pri riešení nárokov tretích strán, ktoré vyplynú z konania alebo zanedbania príslušníkov slovenských ozbrojených síl mimo plnenia služobných povinností na základe tejto dohody a ktoré spôsobia zranenie a získaní dokladu o výkone rozsudku uspokojením pohľadávky pokiaľ ide o každú takúto požiadavku. 

6.	Slovenské ozbrojené sily môžu vstúpiť na územie Kuvajtu a opustiť ho s vojenskými identifikačnými preukazmi alebo osobnými občianskymi preukazmi Slovenskej republiky. Kuvajtské úrady vydajú kuvajtské vojenské identifikačné preukazy. Príslušníci slovenských ozbrojených síl predložia takéto preukazy na požiadanie príslušným orgánom vlády Kuvajtu.

7.	Vozidlá, plavidlá a lietadlá, ktoré používajú slovenské ozbrojené sily nebudú podliehať vydaniu licencie alebo registrácii na základe zákonov Kuvajtu. Slovenské ozbrojené sily môžu využívať zariadenia letísk bez platenia pristávacích poplatkov, cla a iných poplatkov. Príslušníci slovenských ozbrojených síl môžu riadiť vozidlá s platným slovenským vodičským preukazom a vojenským preukazom totožnosti.

8.	Slovenské ozbrojené sily môžu do Kuvajtu bez povolenia či iných obmedzení a bez hradenia cla, poplatkov a daní, dovážať vybavenie a ostatné zásoby potrebné za účelom ich pôsobenia spolu s osobnými vecami a predmetmi osobnej spotreby alebo použitia príslušníkmi slovenských ozbrojených síl. Na základe tohto odstavca, každý tovar dovezený bez cla, ktorý sa predáva v Kuvajte osobám, ktoré nie sú oprávnené na výhody bezcolného dovozu, bude podliehať clu a iným poplatkom za svoju cenu v čase predaja.

9.	Príslušníci slovenských ozbrojených síl môžu mať a nosiť zbrane, pokiaľ to povoľujú ich rozkazy pri plnení svojich služobných povinností.

10.	Vláda Kuvajtu môže kedykoľvek požiadať o stiahnutie slovenských ozbrojených síl z Kuvajtu. Vláda Slovenskej republiky si vyhradzuje právo stiahnuť slovenské ozbrojené sily kedykoľvek po oznámení vláde Kuvajtu.

11. Táto dohoda nadobudne účinnosť na dobu 12 mesiacov a automaticky sa predĺži na ďalších dvanásť mesiacov, pokiaľ niektorá zo strán neoznámi druhej strane svoj úmysel o ukončení tejto dohody šesť mesiacov pred jej uplynutím, netýka sa však odstavca 5, ktorý sa bude uplatňovať pri všetkých záležitostiach, ktoré sa môžu vyskytnúť pri realizácii tejto dohody.

12. Všetky spory medzi stranami, ktoré vyplynú z interpretácie alebo realizácie tejto dohody sa budú riešiť výlučne stranami prostredníctvom konzultácií a rokovaní.

13. Táto dohoda sa uzatvára v arabskom, anglickom a slovenskom jazyku a všetky tri znenia majú rovnakú platnosť. V prípade rozdielov platí anglické znenie.

Mám česť navrhnúť, že ak vyššie uvedené znenie je prijateľné pre vládu Štátu Kuvajt, tento list a Vaša odpoveď budú tvoriť Dohodu medzi našimi dvomi vládami, ktorá vstúpi do platnosti dňom prijatia Vašej odpovede.

Prijmite, Excelencia, ubezpečenie o mojej najvyššej úcte.